ટ્રેન જૂનાગઢ સવારે પાંચેક વાગ્યે ઉતારે ને સોમનાથ સાતેક વાગ્યે. સોમનાથ ઊતરીને રેલવે પ્લેટફોર્મ પર જ ફ્રેશ થઈ જવાય. પછી સીધા સોમનાથ મંદિરે દર્શન કરવા. આઠથી નવ સુધીમાં આરામથી દર્શન થાય. આજુબાજુ ફરી ઐતિહાસિકતા જાણી-માણી શકાય. પછી દરિયાલાલ. સોમનાથનો દરિયો તોફાની છે, એટલે નહાવા પડવામાં જોખમ છે. પણ છે મજાનો, શંકરના રુદ્ર સ્વરૂપનો અનુભવ કરવા માટે ય આ દરિયો જોવો જોઈએ. ત્યાંથી બસ-માર્ગે કે શટલ ટેમ્પો, જીપ દ્વારા તલાલા આવી જવાય. તલાલા અગિયાર વાગ્યા પછી અવાય તો મજો હી મજો. અહીં, સોમનાથ તરફના છેડે બે-ત્રણ હોટેલ છે, નાની, રેસ્ટોરાં જેવી. ત્યાં બપોરનું જમી લેવાય. રૂા. ૭૦ થી ૧૮૦માં પર-હેડ જમી શકાય. ત્યાંથી છકડામાં કે રિક્ષામાં ક્લબ મહિન્દ્રા ઝિંદાબાદ! સમયસર પહોંચી શકાય, ચેક-ઇન ટાઇમ બે વાગ્યા પહેલાં.